b'\n_START_ARTICLE_\nJo\xc5\xbee Butinar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini tr\xc5\xbea\xc5\xa1kega policista. Dru\xc5\xbeina se je po 1. svetovni vojni preselila v Maribor, kjer je maturiral na Dr\xc5\xbeavni realni gimnaziji (1931). Po diplomi na zagreb\xc5\xa1ki Agronomski fakulteti (1936) je opravil prakso in specializacijo na Kmetijsko poskusni in kontrolni postaji v Mariboru (1937/1938). Slu\xc5\xbeboval je v Hercegovini in na Hrva\xc5\xa1kem. V \xc5\xa1olskem letu 1945/1946 je pou\xc4\x8deval na Kmetijski srednji \xc5\xa1oli v \xc5\xa0entjurju. Leta 1946 je bil preme\xc5\xa1\xc4\x8den v Ljubljano na Ministrsrvo za kmetijstvo Ljudske republike Slovenije, kjer je najprej vodil izvajanje agrarne reforme, nato pa prevzel organizacijo kmetijskega \xc5\xa1olstva v Sloveniji (1947-1951). V letih 1951\xe2\x88\x921960 je bil ravnatelj Kmetijske srednje \xc5\xa1ole v Mariboru, obenem pa je organiziral ustanovitev Vi\xc5\xa1je agronomske \xc5\xa1ole v Mariboru, ki je za\xc5\xbeivela 1960. Naslednje leto je bil izvoljen za direktorja Vi\xc5\xa1je agronomske \xc5\xa1ole, leta 1970 pa za predstojnika vseh visoko\xc5\xa1olskih zavodov v Mariboru. Upokojil se je 1974._NEWLINE_Objavil je okoli 50 razprav, poro\xc4\x8dil in samostojnih publikacij ter dva u\xc4\x8dbenika. Z referati je sodeloval na doma\xc4\x8dih in tujih strokovnih sre\xc4\x8danjih s podro\xc4\x8dja agrarne ekonomike in agrarne politike. Prejel je tudi ve\xc4\x8d ob\xc4\x8dinskih, republi\xc5\xa1kih in dr\xc5\xbeavnih priznanj ter bil \xc4\x8dastni in zaslu\xc5\xbeni \xc4\x8dlan Dru\xc5\xa1tva kmetijskih in\xc5\xbeenirjev in tehnikov Slovenije.'